Diari Oficial de la Generalitat Valenciana


Sumari del DOGV 4002, del 18-05-2001 (2001/4341)

RESOLUCIÓ de 26 de març de 2001 de la directora general de Planificació i Gestió del Medi, de la Conselleria de Medi Ambient, per la qual s'ordena la publicació de la part dispositiva de les declaracions d'impacte ambiental.
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4002

Data del DOGV
:   18-05-2001

Secció del DOGV
:   V. ALTRES ANUNCIS - E) MEDI AMBIENT

Número del document
:   2001/4341


Data del document
:   26-04-2001

Organisme emissor
:   Conselleria de Medi Ambient

Tipus de document
:   Resolució

Descriptors 

:   * Campello, el
    * Almassora
    * Piles
    * vigilància del medi ambient
    * impacte ambiental

RESOLUCIÓ de 26 de març de 2001 de la directora general de Planificació i Gestió del Medi, de la Conselleria de Medi Ambient, per la qual s'ordena la publicació de la part dispositiva de les declaracions d'impacte ambiental. [2001/X4341]
  
Els articles 4.3 i 22 del Reial Decret Legislatiu 1.302/1986, de 28 de juny, d'avaluació d'impacte ambiental i del Reial Decret 1.131/1988, de 30 de setembre, pel qual s'aprova el reglament per a l'execució de l'anterior decret, respectivament, estableixen l'obligatorietat de fer públiques les declaracions d'impacte ambiental.
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, estableixen l'obligatorietat de fer públiques les declaracions d'impacte ambiental, i en particular, de publicar aquestes declaracions en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana les declaracions d'impacte ambiental corresponent als expedients 043/99-AIA, 048/99-AIA i 134/99-AIA, que segons el Reglament aprovat per Decret 162/1990, estableix l'obligatorietat de publicar-les.
  
València, 26 de març de 2001.- La directora general de Planificació i Gestió del Medi: Paloma Gómez Ossorio.
  
Declaració d'impacte ambiental
  
Vist l'expedient 043/99-AIA referent al projecte d'homologació global de les normes subsidiàries de Piles, promogut pel propi Ajuntament.
  
Vist que el 26 de gener de 1998 es va remetre des del Servei Territorial d'Urbanisme i Ordenació Territorial de València, documentació tècnica consistent en projecte d'homologació global de les normes subsidiàries del municipi de Piles i el seu estudi d'impacte ambiental.
  
Vist que en data 9 d'abril de 1999, es rep per nota interna de la Direcció General de Qualitat Ambiental còpia de la documentació administrativa que posa de manifest la informació pública de l'expedient i aprovació provisional del mateix.
  
Vist que d'acord al certificat expedit pel secretari de l'Ajuntament de Piles, la informació pública va ser duta a terme per mitjà de la publicació de l'edicte en el Diari Oficial de la Generalitat Valenciana núm. 3.420, de 26 de gener de 1999, sense que en el termini establit es formularen al·legacions.
  
Concloent que, de l'anàlisi de l'Estudi d'Impacte Ambiental presentat, es verifica que el mateix és molt deficient amb un enfocament i desenvolupament metodològic inadequat.
  
Atés que les variacions i modificacions que incorpora la modificació proposada amb relació al planejament vigent, revisades i analitzades ?in situ- i contrastades amb documentació aliena a l'expedient, que obra en poder d'aquesta Direcció General, es pot concloure que són d'escassa rellevància ambiental, amb la qual cosa es posseïx base suficient per a poder emetre un judici sobre l'homologació proposada, complementada amb una sèrie de condicionants i mesures correctores.
  
Atés que, des de l'aprovació de les normes subsidiàries vigents en el terme municipal de Piles (any 1988), s'han anat elaborat una sèrie de normes protectores del medi ambient que és convenient incorporar a les normes urbanístiques per al sòl industrial de nova creació.
  
Vist que el projecte examinat constituïx un dels supòsits fàctics en els quals resulta preceptiva la formulació d'una Declaració d'Impacte Ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'art. 5é de la Llei d'Impacte Ambiental i concordants del seu reglament.
  
Donat que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana; i en les altres disposicions que li són d'aplicació.
  
Atés que l'article 5é del Decret 162/1990, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/1989, d'Impacte Ambiental, atribuïx la competència a l'òrgan ambiental per a les declaracions i estimacions d'impacte ambiental dels projectes a què s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat per Decret 90/1999, de 30 de juliol, del Govern Valencià, atribuïx a la Direcció General de Planificació i Gestió del Medi, la competència per a la tramitació i formulació de la Declaració d'Impacte Ambiental.
  
Per tot això, en ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, des del punt de vista ambiental, el projecte d'homologació de les normes subsidiàries de Piles, promogut pel propi Ajuntament, sempre que s'ajuste als següents condicionants:
  
1. En les normes urbanístiques, art. 38, se substituirà la referència legislativa del Decret de 1961 sobre Activitats Qualificades, per la legislació valenciana respecte d'això actualment en vigor.
  
2. En l'art. 72.5.a) s'establirà com a text de parcel·la mínima de 10.000 m².
  
3. Cada indústria haurà de complir els límits i condicions establits en el model d'ordenança, elaborat per la Federació Valenciana de Municipis i Províncies, per a l'abocament a la xarxa municipal de clavegueram, per a això realitzarà individualment els tractaments previs necessaris.
  
4. A fi de garantir la correcta gestió dels residus tòxics i perillosos, l'Ajuntament requerirà, per a la concessió de la llicència d'activitat a les indústries productores d'aquests i depenent de la massa anual generada en els processos de producció, l'autorització de productor de Residus Tòxics i Perillosos o la inscripció en el Registre de Menuts Productors de Residus Tòxics i Perillosos.
  
5. Així mateix s'incorporaren a les normes urbanístiques, el model d'ordenances, elaborat per la Federació Valenciana de Municipis i Províncies i la Generalitat Valenciana, per a la prevenció de sorolls i vibracions
  
Segon
  
Notificar als interessats que contra la present resolució, per ser un acte de tràmit que no posa fi al procediment ni produïx indefensió, no cap cap recurs; sense perjudici d'utilitzar els mitjans que en defensa del seu dret s'estimen pertinents.
  
Tercer
  
Publicar en el Diari Oficial de la Generalitat Valenciana la present Declaració d'Impacte Ambiental, d'acord al que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'execució de la Llei 2/1989, de 3 març, d'Impacte Ambiental.
  
València, 20 de setembre de 1999.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 048/99-AIA, referent a un projecte d'extracció de graves del llit de la rambla de la Viuda, al terme municipal d'Almassora (la Plana Alta), promogut per Luis Batalla, SA.
  
Vist que en data 28.01.1999, la Confederació Hidrogràfica del Xúquer remet escrit pel qual comunica la iniciació del seu expedient sobre la petició d'extracció d'àrids (referència: 98-AR-0848), i sol·licita la pertinent Declaració d'Impacte Ambiental. En aquest escrit es fa referència a que el volum d'extracció és superior als 5.000 m3, per la qual cosa s'interpreta que el tràmit d'informació pública es troba previst en el procediment substantiu aplicat.
  
Vist que, en contestació a les consultes realitzades, es van rebre els següents escrits en les dates indicades:
  
De l'Ajuntament d'Almassora (06.05.1999), al·legant que l'extracció d'àrids i el seu posterior transport ocasionen seriosos perjudicis en les plantacions de les finques pròximes a la rambla i als camins per on es preveu realitzar el transport, per causa de la gran emissió de pols que es produeix. Per part del peticionari no es concreta quines mesures es pensa adoptar per evitar aquest problema, ni el de l'arrossegament d'àrids produïts pels vehicles de transport i que queden dipositats sobre l'asfalt dels camins. Per altra part, la circulació d'aquests vehicles ocasiona degradació en el paviment, que no està preparat per suportar el seu tonatge. El projecte no proposa itineraris concrets ni planteja la restauració del possible paviment afectat. Per tot això, s'oposa a l'esmentada extracció.
  
Informe de la Secció de Qualitat Ambiental, remès des de la Direcció Territorial de Medi Ambient (24.05.1999), en el que comenta les principals característiques del projecte i de l'entorn natural afectat, destacant que l'extracció es pretén en un tram de 670 m de longitud, on la rambla presenta una amplària d'uns 40 a 50 m, afectant una superfície d'unes 3,3 ha i prevén un volum d'extracció total de 33.424 m3, amb una profunditat d'excavació d'un metre. Considera mediambientalment acceptable el projecte extractiu sempre que s'adopten una sèrie de mesures a més de les proposades en l'EIA. El contingut d'aquestes mesures ha quedat implícit en els condicionats de la present resolució.
  
Informe de la Secció Forestal, remès per la Direcció Territorial de Medi Ambient (22.06.1999), amb caràcter favorable sempre que s'adopten una sèrie de mesures que venen a coincidir amb les de l'anterior informe.
  
Informe del tècnic d'Espais Naturals, també remès des de la Direcció Territorial de Medi Ambient (29.06.1999), on destaca, entre altres consideracions sobre el contingut del projecte, que dins l'àrea d'extracció s'hi troben dos zones ben diferenciades. Per una part la que forma els marges de la rambla, amb una vegetació que deriva de la pròpia del pis termomediterrani, amb matollar termòfil corresponent a l'associació Querco cocciferae-Pistacietum lentiscii, amb espècies com ara Quercus coccifera, Rosmarinus officinalis, Juniperus oxicedrus, Ulex parviflorus, etc., junt a altres típiques als cursos fluvials discontinus, com ara Populus nigra, Rubus caesius, Tamarix gallica, Nerium oleander i altres. Aquesta és una vegetació molt alterada i escassament estructurada. Per altra banda, el llit de la rambla a penes presenta espècies degut a l'elevada pressió antròpica. En general, l'àrea d'explotació no presenta comunitats botàniques o faunístiques d'especial interès mediambiental ni espècies protegides, endèmiques o en perill d'extinció, tenint en compte que el projecte preveu no afectar una franja de 5 m junt als marges de la rambla, que és on es troben certes espècies d'interès. Per tot això informa favorablement el projecte encara que fent una sèrie de recomanacions coincidents amb les dels informes anteriors.
  
Vist que l'Estudi d'Impacte Ambiental ha estat sotmès al tràmit d'informació pública per la Confederació Hidrogràfica del Xúquer, mitjançant anunci publicat en el BOP de Castelló de data 27.02.1999 i al tauler d'anuncis de l'Ajuntament d'Almassora, sense que es presentara cap al·legació, segons consta en el corresponent certificat del cap de l'Àrea de Gestió del Domini Públic Hidràulic, rebut en data 26.04.1999.
  
Atés que el projecte examinat constitueix un dels supòsits fàctics en els quals cal formular una declaració d'impacte ambiental amb caràcter previ a la resolució administrativa que s'adopte per a l'aprovació definitiva del projecte, segons es desprèn de l'article 5é de la Llei d'Impacte Ambiental i concordants del seu Reglament.
  
Atés que en l'expedient han estat observats els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana; i en la resta de disposicions que hi són d'aplicació.
  
Atés que l'article 5é de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat pel Decret 90/1999, de 30 de juliol, del Govern Valencià, atribueix a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això i fent ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable a l'efecte ambiental i sense perjudici de la prèvia obtenció de les autoritzacions sectorials que hi siguen d'aplicació, i en particular de la preceptiva llicència d'activitat municipal, l'extracció de graves sol·licitada al llit de la rambla de la Viuda, al terme municipal d'Almassora, sempre que aquesta es desenvolupe de conformitat amb les previsions de l'Estudi d'Impacte Ambiental i les modificacions introduïdes pels condicionats següents:
  
1. Les extraccions s'hauran de realitzar, dins els límits, condicions de treball i limitacions que hi pogués establir la Confederació Hidrogràfica del Xúquer, des de les cotes més baixes cap a les més altes, açò és, amb sentit contrari al del flux natural de les aigües en el llit de la rambla, i de manera que no es formen ressalts d'explotació superiors a 1 m d'alçada ni 30° de pendent (els perfils transversals dels plànols de l'EIA presenten fins a 45°, per la qual cosa caldrà modificar-los). Tanmateix, caldrà evitar la formació de clotades i d'amuntegaments que facen augmentar la rugositat del curs al·luvial o formen barreres al pas de les aigües torrencials, davant possibles revingudes extraordinàries.
  
2. S'hauran de deixar sense explotar els talussos i marges de la rambla, on afloren dipòsits de graves plistocèniques cimentades i l'escassa vegetació natural de les vores del llit, la qual cosa serà possible respectant les franges laterals previstes, d'almenys 5 m d'amplària.
  
3. L'estat final de l'extracció haurà de ser restituït cap a les condicions geomorfològiques naturals del llit de la rambla i en concordança amb la dinàmica fluvial. Qualsevol material sobrant de l'explotació, com ara blocs i còdols grans, hauran de ser retirats á un abocador controlat quan no puguen ser aprofitats per a la restitució esmentada, evitant en tot cas la formació d'esculleres i/o el seu amuntegament lateral. En tot cas, abans de finalitzar l'extracció i per tal que l'estat final de la rambla siga satisfactori, l'explotador haurà de preveure una fase final de labors de revisió i correcció, adoptant-ne les mesures correctores que hi calguen.
  
4. El transport del material s'haurà de realitzar amb vehicles de caixa tapada, per tal d'evitar possibles vessaments i la producció de pols. Tanmateix, el promotor haurà de preveure els regs periòdics que hi calguen per evitar la proliferació de pols pel pas dels camions, com també les possibles reposicions y/o compensacions necessàries per atendre els danys i perjudicis ocasionats a tercers.
  
5. Se li recorda al promotor la prohibició de realitzar en la zona qualsevol tipus d'abocament no autoritzat i, particularment, dels produïts pels canvis d'oli, combustible i manteniment de la maquinària, que deuran ser gestionats per taller o gestor de residus degudament autoritzat, d'acord amb allò que preveu la Llei 10/1998, de Residus, i en el Reial Decret 833/1988, relatiu a la gestió de Residus Tòxics i Perillosos.
  
6. Davant la possible troballa de qualsevol resta o indici paleontològic, arqueològic o etnològic, es recorda també al promotor l'obligatorietat de comunicar-ho d'immediat a la Conselleria de Cultura, Educació i Ciència, de manera immediata, adoptant-ne les mesures pertinents en ordre a la seua protecció i conservació, i de conformitat amb allò que preveuen els articles 63 i 65 de la Llei 4/1998, d'11 de juny, del Patrimoni Cultural Valencià.
  
Segon
  
Notificar a les persones interessades que contra aquesta resolució, per no ser un acte de tràmit definitiu en via administrativa, no es podrà interposar cap recurs; la qual cosa no és inconvenient perquè es puguen utilitzar tots els mitjans que s'estimen oportuns per defensar el seu dret i els seus interessos.
  
Tercer
  
Publicar en el Diari Oficial de la Generalitat Valenciana aquesta Declaració d'Impacte Ambiental, d'acord amb el que disposa l'article 28 de l'esmentat Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 20 de setembre de 1999.- La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 134/99-AIA relatiu al projecte de modificació puntual del PGOU sobre adequació Barri de Pescadors i altres, al terme municipal del Campello (Alacant), projecte promogut pel propi Ajuntament.
  
Vist que l'1 de març de 1999, l'Ajuntament del Campello remitent la documentació corresponent al projecte de la modificació puntual precitada, l'Estudi d'Impacte Ambiental i còpia del seu expedient administratiu.
  
Vist que segons consta en el certificat de l'Ajuntament del Campello, la modificació puntual abans citada es va sotmetre a informació pública per mitjà d'anunci publicat en el DOGV núm. 3.355, de 21 d'octubre de 1998, havent formulat al·legacions al mateix que no resulten de caràcter ambiental.
  
Vist que la modificació puntual denominada com adequació Barri de Pescadors i altres, conté diverses submodificacions, entre les que figura la quinta modificació que es troba sotmesa al procediment d'Avaluació d'Impacte Ambiental, ja que proposa la reclassificació de sòl no urbanitzable (clau T) a sòl urbanitzable (clau P,V,V1 i Ig), procurant l'adequació quant a classificació i qualificació urbanística, del sector riberenc situat el costat del llit del Riu Sec, al nord del mateix entre la traça del ferrocarril de via estreta i la carretera A-191, abraçant una superfície aproximada de 20.000 m².
  
En aquest sector es plantegen quatre qualificacions, denominades:
  
Clau P: Sistemes d'espais lliures públics.
  
Clau V: Sistema viari, en el qual s'ubica un vial d'accés confrontant amb el llit del riu i amb la via del ferrocarril amb un ample de 10 metres.
  
Clau V1: àrea d'aparcament públic.
  
Clau Ig: Infrastructura de Serveis Tècnics, per a la instal·lació d'una Estació de Servei.
  
Vist que després de les modificacions realitzades, l'informe emés per la Direcció General de Costes del Ministeri de Medi Ambient en relació amb la quinta modificació indica: ??La parcel·la destinada a aquest fi es troba sotmesa a servitud de protecció de domini públic marítim terrestre, consistent en una franja de 100 m. mesurats des de la línia de ribera del mar. L'ús a què s'aspira amb la modificació projectada no figura entre els expressament prohibits per l'article 25 de la Llei de Costes, encara que tampoc entre els permesos amb caràcter ordinari. Per aquesta raó, la seua hipotètica autorització dependrà del resultat de la tramitació que haurà de realitzar-se de conformitat amb què disposa els articles 48 i següents del Reglament de la Llei de Costes?.
  
Vist que en l'expedient de la modificació proposada s'inclou l'autorització de la Confederació Hidrogràfica del Xúquer per a la instal·lació d'una Estació de Servei en la parcel·la tocant al Riu Sec i la Ctra. Comarcal A-191, indicant que l'autoritzat queda obligat a respectar al llarg de la marge, que ha de quedar apta i practicable, les servituds legals.
  
Atés que en la modificació quinta, les actuacions previstes en el sòl que es projecta reclassificar de sòl no urbanitzable a sòl urbanitzable, relatives a les claus P (Sistemes d'espais lliures públics), V (Sistema viari) i V1 (Àrea d'aparcament públic), amb les mesures i consideracions exposades en l'Estudi d'Impacte Ambiental del projecte, s'estimen ambientalment acceptables, havent d'incorporar en l'enjardinament de parcs i zones d'aparcament les espècies recomanades en l'esmentat estudi (garrofers, tamarits, oliveres, baladres, romaní, lavandes etc.).
  
Pel que fa a la Clau Ig (Estació de Servei), s'estima necessari que es complisquen les servituds legals establides tant pel que fa al domini públic hidràulic com al domini públic marítim terrestre, amb el sotmetiment a les autoritzacions sectorials específiques. En matèria ambiental, a fi d'evitar possibles riscos de contaminació en el cas d'eventuals avingudes, en el projecte d'explotació s'hauran d'incloure mesures de seguretat que garantisquen l'estanqueïtat i fixació dels dipòsits de combustibles, incloent murs de contenció que actuen de reforç davant del despreniment de terres o arrossegament d'aigües.
  
Atés que el projecte examinat constituïx un dels supòsits fàctics en els que resulta preceptiva la formulació d'una Declaració d'Impacte Ambiental, prèvia a la resolució administrativa que s'adopte per a l'aprovació definitiva d'aquell, segons es desprenen de l'art. 5t de la Llei d'Impacte Ambiental i concordants del seu Reglament.
  
Atés que en l'expedient s'han observat els tràmits previstos en el Decret 162/1990, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions que li són d'aplicació.
  
Atés que l'article 5é del Decret 162/1990, del 15 d'octubre, del Consell de la Generalitat Valenciana pel qual s'aprova el Reglament per a l'execució de la Llei 2/1989, d'Impacte Ambiental, atribuïx la competència a l'òrgan ambiental, per a la declaració d'impacte ambiental dels projectes a què s'aplique aquesta llei.
  
Atés que el Reglament Orgànic i Funcional de la Conselleria de Medi Ambient, aprovat per mitjà de Decret 90/1999, de 30 de juliol, del Govern Valencià, atribuïx a la Direcció General de Planificació i Gestió del Medi la competència sobre l'avaluació de l'impacte ambiental.
  
Per tot això i en ús de les facultats que tinc legalment atribuïdes, formule la següent
  
Declaració d'impacte ambiental
  
Primer
  
Estimar acceptable, des del punt de vista ambiental, el projecte de modificació puntual del PGOU sobre adequació Barri de Pescadors i altres, al terme municipal del Campello (Alacant), projecte promogut pel propi Ajuntament, sempre que es complisquen els següents condicionants, a més de les mesures protectores i/o correctores propostes en l'Estudi d'Impacte que no entren en contradicció amb aquests:
  
1. Retirada dels residus d'obra a abocadors controlats.
  
2. En l'enjardinament s'utilitzaran plantes autòctones tant arbòries com arbustives, com les apuntades en la part expositiva de la present Declaració d'Impacte Ambiental.
  
3. En cas d'afecció a vies pecuàries s'haurà d'estar al que disposa la Llei 3/1995, de 23 de març, de Vies Pecuàries.
  
4. Quant a la Clau Ig (Estació de Servei), s'estarà al que disposa les autoritzacions sectorials que hi resulten d'aplicació, respectant les servituds legals establides en aquestes. A fi d'evitar possibles riscos de contaminació en el cas d'eventuals avingudes, en el projecte d'explotació s'hauran d'incloure mesures de seguretat que garantisquen l'estanqueïtat i fixació dels dipòsits de combustibles, incloent murs de contenció que actuen de reforç davant del despreniment de terres o arrossegament d'aigües.
  
5. Altres condicionants de caràcter ambiental que es deriven de les autoritzacions sectorials preceptives.
  
Segon
  
Notificar a les persones interessades que contra la present resolució, per no ser un acte definitiu en via administrativa, no hi cap cap recurs; la qual cosa no és inconvenient perquè puguen utilitzar-se els mitjans que en defensa del seu dret i els seus interessos que estimen pertinents.
  
Tercer
  
Publicar en el Diari Oficial de la Generalitat Valenciana la present Declaració d'Impacte Ambiental, d'acord a què disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.
  
València, 20 de setembre de 1999.- La directora general de Planificació i Gestió del Medi: Amparo Monrós Chancosa.